Zondo-kommissie vra weer uitstel | Maroela Media
Die Zondo-kommissie van ondersoek na staatskaping het 'n verdere uitstel versoek om sy ondersoek te voltooi.
Die kommissie het dringende hofstukke ingedien waarin vir uitstel tot 31 Desember gevra word.
Daar is reeds voorheen vir uitstel gevra en dit verval einde September. Daar is toe verwag dat die staatskapingskommissie op die laatste teen einde September sy verslag aan president Cyril Ramaphosa sou oorhandig.
Adjunkhoofregter Raymond Zondo, voorsitter van die kommissie, voer in die hofstukke aan dat hy aanvanklik gedink het hy en sy span sou 'n eerste weergawe oor verskeie onderwerpe reeds teen einde Julie kon voltooi. Die tweede weergawe sou in die derde week van Augustus voltooi wees en die derde en finale weergawe tussen 10 en 15 September.
Volgens Zondo het dit egter langer gevat om die eerste weergawe te voltooi. Van die weergawes is reeds voltooi en ander word nou eers in September voltooi.
"Die werk behels die opstel van opsommings en die ontleding van bewyse wat meer as 330 getuies oor 'n tydperk van drie jaar gelewer het," voer Zondo aan. Indien die hof nie aan die kommissie se versoek vir nog 'n uitstel gehoor gee nie, sal die kommissie se werk tot 'n einde kom sonder dat 'n verslag aan pres. Ramaphosa oorhandig word, lui die hofstukke.
Die kommissie het die afgelope paar jaar getuienis gehoor van miljarde rand wat op korrupte wyse uit staatsondernemings gemelk is en het die belastingbetaler reeds sowat R1 miljard uit die sak gejaag.
Zondo het reeds vroeër aangedui dat omvattende getuienis gelewer is wat op kaping van die staat dui en die transkripsies van getuienis beslaan reeds meer as 71 000 bladsye.
Ja, dit moet seker moeilik wees om te aanvaar jou reusesalaris word na 3 jaar skielik stopgesit. So maar nog 'n bietjie uitrek dat jy vir ten minste nog 3 maande luuks kan lewe – en ten minste vir jou familie ordentlike kersgeskenke kan koop………
Dit laat mens nou regtig wonder waarvoor kommissie regtig daar is???Elke keer uitstel????Nee wat ek ruik n rot!!!!!!!
Sodra ons dink die geldwa is leeg, dan word nog emmers vol geld êrens uitgekrap. Zondo werk nie verniet nie.
Hierdie is sekerlik n grap. Hier Zondo en sy span maak miljoene hoe langer hulle aanhou. Niemand sit nog in die tronk nie. Gee n verslag oor dit wat tot nou toe kamtag ondersoek is. Verleng tot 31 Desember????, asof hy nou tussen 15 en 31 Desember gaan werk.
M.a.w. dis 'n ultimatum: Gee ons uitstel of alles was verniet? Met 71 000 bladsye getuienis is dit tog sekerlik duidelik dat die ouens skuldig is en kan daarop gevonnis word. Bodemlose put!!!!